CELEX: 32013R0782
Language: hr
Date: 2013-08-14 00:00:00
Title: Uredba Komisije (EU) br. 782/2013 оd 14. kolovoza 2013. o izmjeni Priloga III. Uredbe (EU) br. 66/2010 Europskog parlamenta i Vijeća o znaku za okoliš EU-a  Tekst značajan za EGP

15.8.2013   
            
            
               HR
            
            
               Službeni list Europske unije
            
            
               L 219/26
            
         UREDBA KOMISIJE (EU) br. 782/2013
   оd 14. kolovoza 2013.
   o izmjeni Priloga III. Uredbe (EU) br. 66/2010 Europskog parlamenta i Vijeća o znaku za okoliš EU-a
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 66/2010 Europskog parlamenta i Vijeća od 25. studenog 2009. o znaku za okoliš EU-a (1), a posebno njezin članak 15.,
   budući da:
   
               (1)
            
            
               Troškovi korištenja znaka za okoliš EU-a trebali bi biti najniži mogući kako bi se povećalo korištenje znaka za okoliš EU-a i potaknulo one čiji proizvodi zadovoljavaju uvjete za dodjelu znaka za okoliš EU-a, no ipak dovoljni da pokriju troškove provođenja programa znaka za okoliš EU-a.
            
         
               (2)
            
            
               Uredba (EZ) br. 66/2010 omogućuje povećavanje najvećih naknada kada je to potrebno i prikladno.
            
         
               (3)
            
            
               Nadležna su tijela provela unutarnje vrednovanje kako bi procijenila je li trenutačna razina naknada dovoljna da pokrije sve zadatke koje ona trebaju obavljati u okviru provođenja programa znaka za okoliš EU-a.
            
         
               (4)
            
            
               Mjere predviđene ovom Uredbom u skladu su s mišljenjem Odbora uspostavljenog člankom 16. Uredbe (EZ) br. 66/2010,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 66/2010 zamjenjuje se tekstom utvrđenim u Prilogu ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. kolovoza 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 27, 30.1.2010. str. 1.
   
      PRILOG
      
         
            „PRILOG III.
            1.   Naknada za podnošenje zahtjeva
            
            Nadležno tijelo kojem se upućuje zahtjev naplaćuje naknadu za obradu prijave. Ta naknada ne može biti niža od 200 EUR ni viša od 2 000 EUR.
            Kada se radi o malim i srednjim poduzećima (1) i operaterima u zemljama u razvoju, najveća naknada za podnošenje zahtjeva ne može iznositi više od 600 EUR.
            Kada se radi o mikropoduzećima (2), najveća naknada za podnošenje zahtjeva može iznositi 350 EUR.
            Naknada za podnošenje zahtjeva umanjuje se za 30 % za podnositelje zahtjeva koji su registrirani u okviru Sustava ekološkog upravljanja i revizije Zajednice (EMAS) ili za 15 % za podnositelje zahtjeva koji su certificirani prema normi ISO 14001. Popusti se ne zbrajaju. U slučaju ispunjavanja oba uvjeta, primjenjivat će se samo veći popust.
            Uvjet za ostvarivanje popusta je da se podnositelj zahtjeva izričito obveže da će se pobrinuti da njegovi proizvodi koji nose znak za okoliš u potpunosti zadovoljavaju relevantna mjerila za dodjeljivanje znaka za okoliš EU-a tijekom razdoblja valjanosti ugovora i da je ta obveza odgovarajuće ugrađena u njegovu politiku zaštite okoliša i detaljne ciljeve zaštite okoliša.
            Nadležna tijela mogu naplatiti naknadu za izmjene ili produljenje dozvole. Ta naknada ne smije biti veća od naknade za podnošenje zahtjeva i na nju se također primjenjuju prethodno navedeni popusti.
            Naknada za podnošenje zahtjeva ne pokriva troškove ispitivanja i provjere koje provode treće osobe te eventualnog izravnog nadzora koji može zahtijevati treća osoba ili nadležno tijelo. Podnositelji zahtjeva sami će platiti troškove takvog ispitivanja, provjere i nadzora.
            2.   Godišnja naknada
            
            Nadležno tijelo može zahtijevati da svaki podnositelj zahtjeva kojem je dodijeljen znak za okoliš EU-a plati godišnju naknadu. To može biti paušalni iznos ili naknada na temelju godišnje vrijednosti prodaje u Europskoj uniji proizvoda kojem je dodijeljen znak za okoliš EU-a.
            Razdoblje obuhvaćeno naknadom počinje teći od datuma dodjele znaka za okoliš EU-a podnositelju zahtjeva.
            Kada se naknada obračunava kao postotak vrijednosti godišnje prodaje, ona neće iznositi više od 0,15 % te vrijednosti. Kada je proizvod kojem je dodijeljen znak za okoliš EU-a roba, naknada će se temeljiti na cijeni franko tvornica. Kada se znak za okoliš EU-a odnosi na usluge, naknada se temelji na prodajnoj cijeni.
            Najveća godišnja naknada može iznositi 25 000 EUR po skupini proizvoda pojedinog podnositelja zahtjeva.
            U slučaju MSP-ova, mikropoduzeća ili podnositelja zahtjeva iz zemalja u razvoju, godišnja se naknada umanjuje za najmanje 25 %.
            Godišnja naknada ne pokriva troškove ispitivanja, provjere i eventualnog izravnog nadzora koji mogu biti potrebni. Podnositelji zahtjeva sami će platiti troškove takvog ispitivanja, provjere i nadzora.
            3.   Naknada za nadzor
            
            Nadležno tijelo može naplatiti naknadu za nadzor.
         
      
      
         (1)  MSP-ovi kako su definirani Preporukom Komisije 2003/361/EZ (SL L 124, 20.5.2003., str. 36.).
      
         (2)  Mikropoduzeća kako su definirana Preporukom 2003/361/EZ.”